CELEX: 32014R0633
Language: sk
Date: 2014-06-13 00:00:00
Title: Nariadenie Komisie (EÚ) č. 633/2014 z  13. júna 2014 , ktorým sa mení príloha III k nariadeniu Európskeho parlamentu a Rady (ES) č. 853/2004 a príloha I k nariadeniu Európskeho parlamentu a Rady (ES) č. 854/2004, pokiaľ ide o špecifické požiadavky na manipuláciu s veľkou voľne žijúcou zverou a prehliadkami post mortem voľne žijúcej zveri  Text s významom pre EHP

14.6.2014   
            
            
               SK
            
            
               Úradný vestník Európskej únie
            
            
               L 175/6
            
         NARIADENIE KOMISIE (EÚ) č. 633/2014
   z 13. júna 2014,
   ktorým sa mení príloha III k nariadeniu Európskeho parlamentu a Rady (ES) č. 853/2004 a príloha I k nariadeniu Európskeho parlamentu a Rady (ES) č. 854/2004, pokiaľ ide o špecifické požiadavky na manipuláciu s veľkou voľne žijúcou zverou a prehliadkami post mortem voľne žijúcej zveri
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 10 ods. 1 a 2,
   so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 17 ods. 1,
   keďže:
   
               (1)
            
            
               V nariadení (ES) č. 853/2004 sa stanovujú osobitné hygienické predpisy pre potraviny živočíšneho pôvodu. Stanovujú sa v ňom okrem iného požiadavky na produkciu a uvádzanie na trh mäsa z voľne žijúcej zveri. Prevádzkovatelia potravinárskych podnikov majú zabezpečiť, aby sa takéto mäso uviedlo na trh, iba ak bolo vyprodukované v súlade s oddielom IV prílohy III k uvedenému nariadeniu.
            
         
               (2)
            
            
               V smernici Rady 89/662/EHS (3) sa ustanovuje, že členské štáty majú zabezpečiť, aby sa pri produktoch živočíšneho pôvodu, ktoré sú predmetom obchodu vnútri Únie, vykonali veterinárne kontroly na mieste pôvodu a určenia.
            
         
               (3)
            
            
               Audity na úrovni Únie vykonané Potravinovým a veterinárnym úradom Európskej komisie v členských štátoch ukázali, že obchod s nestiahnutou veľkou voľne žijúcou zverou z miesta lovu do schválenej prevádzkarne na manipuláciu so zverou, ktorá sa nachádza na území iného členského štátu, je bežnou praxou, ktorá sa týka významnej časti mäsa z voľne žijúcej zveri produkovaného v Únii.
            
         
               (4)
            
            
               Táto prax viedla k vzniku nejasností, pokiaľ ide o praktické uplatňovanie súčasných ustanovení nariadenia (ES) č. 853/2004 a k potrebe súladu s ustanoveniami smernice 89/662/EHS, najmä pokiaľ ide o splnenie povinnosti zabezpečiť primeranú úroveň úradných kontrol na mieste pôvodu.
            
         
               (5)
            
            
               V záujme zosúladenia ustanovení nariadenia (ES) č. 853/2004 a smernice 89/662/EHS je preto potrebné doplniť ustanovenia nariadenia (ES) č. 853/2004 týkajúce sa dopravy a obchodu s nestiahnutou veľkou voľne žijúcou zverou certifikátom o dodržaní ustanovení EÚ v mieste pôvodu. S cieľom vyhnúť sa neúmernej administratívnej záťaži by sa v prípade, že sa prevádzkareň na manipuláciu so zverou, ktorá je v blízkosti poľovnej oblasti, nachádza v inom členskom štáte, mohol povoliť alternatívny prístup založený na vyhlásení vyškolenej osoby.
            
         
               (6)
            
            
               Nariadenie (ES) č. 853/2004 by sa preto malo zodpovedajúcim spôsobom zmeniť.
            
         
               (7)
            
            
               Kapitolou VIII oddielu IV prílohy I k nariadeniu (ES) č. 854/2004 sa stanovujú osobitné požiadavky na úradné kontroly týkajúce sa mäsa voľne žijúcej zveri. Podľa ustanovení uvedených v tejto kapitole musí úradný veterinárny lekár z prevádzkarne na manipuláciu so zverou počas prehliadky post mortem vziať do úvahy vyhlásenie alebo informácie, ktoré poskytla vyškolená osoba zúčastnená na poľovačke na zviera v súlade s nariadením (ES) č. 853/2004. V prípadoch, keď sa nestiahnutá veľká voľne žijúca zver prepravuje z miesta ulovenia v inom členskom štáte, je vhodné, aby úradní veterinárni lekári takisto skontrolovali, či zásielku sprevádza príslušný certifikát a zohľadnili informácie uvedené v tomto certifikáte.
            
         
               (8)
            
            
               Nariadenie (ES) č. 854/2004 by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha III k nariadeniu (ES) č. 853/2004 sa mení v súlade s prílohou I k tomuto nariadeniu.
   Článok 2
   Príloha I k nariadeniu (ES) č. 854/2004 sa mení v súlade s prílohou II k tomuto nariadeniu.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
   Uplatňuje sa od 1. mája 2014 pre všetky zásielky, ktoré od tohto dátumu dorazia do členských štátov v mieste určenia.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. júna 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 139, 30.4.2004, s. 55.
   
      (2)  Ú. v. EÚ L 139, 30.4.2004, s. 206.
   
      (3)  Smernica Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (Ú. v. ES L 395, 30.12.1989, s. 13).
   
      PRÍLOHA I
      V kapitole II oddielu IV prílohy III k nariadeniu (ES) č. 853/2004 sa bod 8 nahrádza týmto textom:
      
         
                     „8.
                  
                  
                     Okrem toho nestiahnutú veľkú voľne žijúcu zver:
                     
                                 a)
                              
                              
                                 možno sťahovať a uvádzať na trh len vtedy, ak sa:
                                 
                                             i)
                                          
                                          
                                             pred stiahnutím kože skladovala a manipulovalo sa s ňou oddelene od iných potravín a nebola zmrazená;
                                          
                                       
                                             ii)
                                          
                                          
                                             po stiahnutí kože vykonala konečná prehliadka v prevádzkarni na manipuláciu so zverou v súlade s nariadením (ES) č. 854/2004;
                                          
                                       
                           
                                 b)
                              
                              
                                 možno poslať do prevádzkarne na manipuláciu so zverou v inom členskom štáte len vtedy, ak ju počas prepravy do tejto prevádzkarne sprevádza certifikát zodpovedajúci vzoru stanovenému v prílohe k vykonávaciemu nariadeniu Komisie (EÚ) č. 636/2014 (1) vydaný a podpísaný úradným veterinárnym lekárom, ktorý potvrdzuje, že spĺňa požiadavky stanovené v bode 4, pokiaľ ide o prítomnosť vyhlásenia, ak je to potrebné, a prítomnosť príslušných častí tela.
                                 V prípade, že sa prevádzkareň na manipuláciu so zverou, ktorá je v blízkosti poľovnej oblasti, nachádza v inom členskom štáte, prepravu do tejto prevádzkarne nemusí sprevádzať certifikát, ale vyhlásenie vyškolenej osoby podľa bodu 2 v súlade s článkom 3 ods. 1 smernice 89/662/EHS, pričom sa zohľadní štatút zdravia zvierat v členskom štáte pôvodu.
                              
                           
               
      
   
      PRÍLOHA II
      V časti A kapitoly VIII oddielu IV prílohy I k nariadeniu (ES) č. 854/2004 sa dopĺňa tento bod 2a:
      
         
                     „2a.
                  
                  
                     Úradný veterinárny lekár skontroluje, či zdravotný certifikát zodpovedá vzoru v prílohe vykonávacieho nariadenia Komisie (EÚ) č. 636/2014 (1) alebo či nestiahnutú veľkú voľne žijúcu zver prepravovanú do prevádzkarne na manipuláciu so zverou z územia iného členského štátu sprevádza(-jú) vyhlásenie(-ia) v súlade s bodom 8 písm. b) kapitoly II oddielu IV prílohy III k nariadeniu (ES) č. 853/2004. Úradný veterinárny lekár zohľadní obsah tohto certifikátu alebo vyhlásenia(-í).